夫婦
作者：程登吉
朝代：明
篇章：幼學瓊林 卷二

paragraphs: 孤陰則不生，獨陽則不長，故天地配以陰陽；男以女爲室，女以男爲家，故人生偶以夫婦。陰陽和而後雨澤降，夫婦和而後家道成。夫謂妻曰拙荊，又曰內子；妻稱夫曰藁砧，又曰良人。賀人娶妻，曰榮偕伉儷；留物與妻，曰歸遺細君。
受室即是娶妻，納寵謂人娶妾。正妻謂之嫡，衆妾謂之庶。稱人妻曰尊夫人，稱人妾曰如夫人。結髮系是初婚，續絃乃是再娶。婦人重婚曰再醮，男子無偶曰鰥居。
如鼓瑟琴，夫妻好合之謂；琴瑟不調，夫婦反目之詞。牝雞司晨，比婦人之主事；河東獅吼，譏男子之畏妻。殺妻求將，吳起何其忍心；蒸梨出妻，曾子善全孝道。張敞爲妻畫眉，媚態可哂；董氏爲夫封發，貞節堪誇。冀郤缺夫妻，相敬如賓；陳仲子夫婦，灌園食力。
不棄槽糠，宋弘回光武之語；舉案齊眉，梁鴻配孟光之賢。蘇蕙織迴文，樂昌分破鏡，是夫婦之生離；張瞻炊臼夢，莊子鼓盆歌，是夫婦之死別。鮑宣之妻，提甕出汲，雅得順從之道；齊御之妻，窺御激夫，可稱內助之賢。
可怪者買臣之妻，因貧求去，不思覆水難收；可醜者相如之妻，夤夜私奔，但識絲桐有意。要知身修而後家齊，夫義自然婦順。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。